google/wiki40b huggingface dataset:
קייט הדסון

ביוגרפיה

הדסון נולדה בלוס-אנג'לס, קליפורניה שבארצות הברית למשפחה נוצרית בעיקרה ממוצא איטלקי, אנגלי, גרמני ויהודי-הונגרי. אולם הדסון גדלה כיהודייה כמו אימה, עם אלמנטים של בודהיזם. הוריה הם השחקנים ביל הדסון וגולדי הון, והם התגרשו כשהייתה בת שנה וחצי. היא ואחיה אוליבר הדסון גדלו בקולורדו עם אמם ובן זוגה השחקן קורט ראסל. הדסון אינה בקשר עם אביה הביולוגי מכיוון שנעדר מרוב תקופת ילדותה ולכן מחשיבה את ראסל כאביה. להדסון יש שני אחים-למחצה, אמילי וזאכרי מנישואי אביה לשחקנית קינדי ויליאמס ואח-למחצה בשם וויאט ראסל מהזוגיות של אימה. בת דודתה היא הזמרת שרה הדסון. 
ב-1997 סיימה הדסון את לימודי התיכון בבית הספר לאמנויות ומדעים קרוסרודס שבסנטה מוניקה. היא התקבלה לאוניברסיטת ניו יורק, אך היא החליטה להשקיע בקריירת המשחק שלה.

קריירה

בשנת 2000, התפרסמה הדסון כששיחקה בסרט "כמעט מפורסמים" בתור פני ליין ואף על תפקידה זכתה בפרס גלובוס הזהב והייתה מועמדת לפרס אוסקר.  
בהמשך הופיעה הדסון בקולנוע בשורה ארוכה של סרטים, רובם מז'אנר הקומדיה הרומנטית, כמו: "אלכס ואמה" (2003), "איך להיפטר מבחור ב-10 ימים" (2003) ו"המהפך של הלן" (2004). ב-2005, השתתפה הדסון גם במותחן האימה "סודות נעולים". 
בשנת 2008 כיכבה לצד מתיו מקונוהיי בסרט ההרפתקאות "המירוץ לזהב" בתור טס פינאגן.
בשנת 2012 הצטרפה לעונה הרביעית של הסדרה האמריקאית המצליחה "Glee" בתפקיד קסנדרה ג'ולי, מורתה של רייצ'ל ברי.

חיים אישיים

בשנים 2000-2006 היא הייתה נשואה לסולן להקת הבלאק קרואוז, כריס רובינסון, וב-2004 היא ילדה את בנם.
ב-2010, החלה הדסון לצאת עם מת'יו בלאמי סולן הלהקה האנגלית מיוז. הם התארסו באפריל 2011, וביולי 2011 נולד בנם המשותף. ב-9 בדצמבר 2014, הודיעו על ביטול האירוסים ופרידה.
הדסון עושה מדיטציה באופן קבוע, כמו אימה.
פאבל מסלק

קריירה

באליפות אירופה באתלטיקה עד גיל 23 שנערכה באוסטרבה, צ'כיה בשנת 2011 זכה מאסק במדליית ארד בריצת 200 מטר בתוצאה של 20.67 שניות. באליפות העולם שנערכה בטגו, קוריאה הדרומית באותה שנה הוא סיים במקום 14 בריצת 200 מטר בתוצאה של 20.87 שניות. בשלב המוקדמות הוא קבע שיא אישי חדש של 20.63 שניות ועלה מהמקום ה-11.
באליפות העולם באולם שנערכה באיסטנבול, טורקיה במרץ 2012 סיים מסלק במקום חמישי בריצת 400 מטר בתוצאה של 46.19 שניות. במאי 2012 קבע בריצת 400 מטר שי צ'כי חדש של 45.31 שניות, שיפור של כמעט חצי שנייה לשיא הקודם שנקבע בשנת 1978. חודש לאחר מכן שיפר שוב את השיא כשסיים בזמן של 45.17 שניות. באותו החודש זכה במדליית הזהב באליפות אירופה, שהתקיימה בהלסינקי בריצת 400 מטר בתוצאה של 45.24 שניות, לפני מרצ'ל דאק-נאג'י מהונגריה (45.52 שניות) ויאניק פונסה מצרפת (45.82 שניות). באולימפיאדת לונדון סיים במקום 12 בריצת 400 מטר בתוצאה של 45.15 שניות. בשלב המוקדמות הוא קבע שיא לאומי חדש של 44.91 שניות ובכך היה לאצן הצ'כי הראשון שירד מתחום 45 השניות בריצה זו. נוסף לכך, הוא סיים במקום 28 בריצת 200 מטר בתוצאה של 20.67 שניות.
באליפות אירופה באתלטיקה באולם שהתקיימה בגטבורג בשנת 2013 זכה בשתי מדליות, זהב וארד. מדליית זהב, בריצת 400 מטר תוך שהוא קובע שיא לאומי חדש באולם 45.66 שניות, שיפור של כמעט מחצית השנייה לשיא הקודם. מדליית ארד, בריצת שליחים 4x400 מטר בתוצאה של 3:07.64 דקות, אחרי בריטניה (3:05.78 דקות) ורוסיה (3:06.96 דקות).
באליפות העולם באולם שהתקיימה בסופוט, פולין בשנת 2014 זכה מסלק במדליית זהב בריצת 400 מטר בשיא לאומי חדש של 45.24 שניות, לפני כריס בראון מבהאמה (45.58 שניות) וקייל קלמונס מארצות הברית (45.74 שניות).
באליפות אירופה באולם שנערכה בפראג, צ'כיה בשנת 2015 שחזר את ההישג מהאליפות הקודמת וזכה במדליית זהב ובמדליית ארד. מדליית זהב, בריצת 400 מטר בשיא אליפות חדש של 45.33 שניות, לפני דילן בורלה מבלגיה (46.25 שניות) ורפאל אומלקו מפולין (46.26 שניות). מדליית ארד, בריצת שליחים 4x400 מטר בשיא לאומי חדש של 3:04.09 דקות, אחרי בלגיה שקבעה שיא אירופה חדש של 3:02.87 דקות ופולין שקבעה שיא לאומי חדש של 3:02.97 דקות.
באליפות העולם באולם שהתקיימה בפורטלנד, אורגון במרץ 2016 הגן מסלק על תוארו לאחר שזכה במדליית זהב בריצת 400 מטר בתוצאה של 45.44 שניות, לפני עבדאללה חרון מקטר (45.59 שניות) ודיון לנדור מטרינידד וטובגו (46.17 שניות). באליפות אירופה שהתקיימה בחודש יולי זכה במדליית כסף בתוצאה של 45.36 שניות, אחרי מרטין רוני מבריטניה (45.29 שניות) ולפני לימרווין בונוואסיה מהולנד (45.41 שניות). באולימפיאדת ריו דה ז'ניירו (2016) סיים מסלק במקום 16 בריצת 400 מטר בתוצאה של 45.06 שניות, תוצאת השנה שלו.
יקום חולית

בריאן הרברט וקווין אנדרסון

לאחר מותו של פרנק הרברט, חברו בנו, בריאן הרברט, וקווין ג'יי. אנדרסון, ובהתבססם על סקיצות וכתבים מכספתו (לפי השמועה) של פרנק הרברט, שלהם הוסיפו מדמיונם שלהם, הם הוציאו (ועדיין מוציאים), ספרים הממשיכים את הסדרה. הספרים אומנם יצאו לאור לאחר "חולית", אך העלילה מתרחשת אחורה בקו הזמן.
עד כה יצאו הספרים הבאים (ספרים ששמם מופיע גם בעברית הם ספרים שתורגמו לעברית ויצאו בהוצאת עם עובד).

בנות גשרית

בנות גשרית (Bene Gesserit) היא אסכולה עתיקה ומיסטית של הכשרה רוחנית וגופנית. נוסדה בעיקר עבור חניכות ממין נקבה אחרי הג'יהאד הבאטלריאני, שבעטיו הושמדו "מכונות החשיבה" והרובוטים למיניהם. מדרשת בנות גשרית ומקום מושבן של האמהות הנערצות מצוי על פני הכוכב וואלך 9, ולימים עבר מרכז בנות גשרית לכוכב הלכת למפאדאס - עד שהושמד.

קולנוע

הסרט חולית (1984) בבימויו של דייוויד לינץ', ובכיכובם של קייל מק'לאכלן, אברט מק'גיל, הזמר סטינג, פטריק סטיוארט (המוכר כקפטן ז'אן לוק פיקארד מסדרת הטלוויזיה "מסע בין כוכבים: הדור הבא"), אלישיה ויט (כעליה הקטנה) ואחרים. הסרט לא זכה להצלחה קופתית מרשימה אך זוכה לעדנה כפריט לאספנים חובבי סרטי מדע בדיוני. גרסת הבמאי בת 4 השעות נחשבת נדירה להשגה.

משחקי מחשב

סדרת משחקי המחשב האסטרטגיים Dune 1, Dune 2, Dune 2000 ו-Emperor : Battle for Dune
בעוד Dune 2000 נחשב בצורה גורפת למשחק כושל, ו-Emperor: Battle for Dune לא נחשב אף הוא פורץ דרך, Dune 2, אשר קדם להם, הוא בעל מקום של כבוד בהיסטוריה של משחקי האסטרגיה, ורבים רואים בו אחד מאבות הז'אנר הנקרא Real Time Strategy (אסטרטגיה בזמן אמת) במשחקי מחשב. עוד שוני בין המשחקים הוא שבעוד כולם קשורים לעולמה של חולית, לא כולם קשורים ישירות לעלילת הספרים. במשחק Battle for Dune למשל מתוארת סיטואציה של מאבק דמיוני בין בית הארקונן, בית אטראידס ובית אורדוס - בית אצולה שלא קיים בספרי חולית והומצא עבור המשחק. לכל המשחקים ערך נוסטלגי רב בשל החברה שפיתחה אותם, Westwood, שנקנתה על ידי חברת EA ופורקה.

טלוויזיה

"חולית" (2000) - מיני-סדרה בשלושה חלקים בכיכובו של ויליאם הרט.
באריס (הוקי קרח)

היסטוריה

המועדון הוקם בשנת 1999. מתוך עשר עונות באליפות הארצית, באריס זכתה בשתי אליפויות בעונות 2007/08 ו-2008/09.
בשנת 2004, באריס התקבל למערך ליגות ההוקי קרח הרוסיות והצטרף לליגה השלישית בחשיבותה, הליגה הראשונה. ניצחון המועדון באליפות אורל-מערב סיביר בשנת 2007, הובילה להעפלתה לליגה הבכירה, השנייה בחשיבותה.
לאחר עונה אחת בליגה הבכירה, באריס צורפה לליגת ההוקי הקונטיננטלית, שאך הוקמה, בשנת 2008.
בשנת 2013, באריס הצטרף למועדון הנשיאותי אסטנה, המהווה אוסף של מועדוני ספורט שנתמכים על ידי קרן עושר ממשלתית בשם Samruk-Kazyna. עם זאת, קזחסטן טמיר ז'ולי, חברת הרכבות הקזחית, עודנה נותנת החסות העיקרית של המועדון. הקבוצה משמשת בסיס לנבחרת קזחסטן בהוקי קרח.
כיפת התגליות

כיפת התגליות (באנגלית: Dome of Discovery) הייתה מבנה בצורת כיפה ששימש כמבנה המרכזי של פסטיבל בריטניה. המבנה הוקם לצורך הפסטיבל בשנת 1951 ונהרס בתום הפסטיבל.
המבנה תוכנן על ידי האדריכל ראלף טאבס ומוקם באזור סאות' בנק על הגדה הדרומית של נהר התמזה. סייעו בהקמת המבנה ד"ר אולג קרנסקי וגילברט רוברטס (אשר לימים קיבל תואר אבירות) מחברת ההנדסה פרימן פוקס ושות' (Freeman Fox and Partners).
קוטרה של הכיפה היה 111 מטרים, וגובהה 28 מטרים. בעת בנייתה הייתה הכיפה הגדולה בעולם. המבנה הוקם מבטון ואלומיניום בסגנון מודרניסטי. במבנה הוצגו מרבית התערוכות והמוצגים של הפסטיבל על פני מספר מפלסים. התמה המרכזית של מוצגי המבנה הייתה תמות של תגליות, והמוצגים הוצגו לפי נושאים: עולם החי, הקטבים, הים, כדור הארץ, פיזיקה, האדמה, השמים והחלל החיצון.
בסמוך למבנה עמד מגדל הסקיילון, והכיפה והסקיילון יחד הפכו לסמלי פסטיבל בריטניה ולמעשה הפכו את הסגנון המודרני לסגנון פופולרי בבריטניה, אף שלא היה נפוץ קודם למלחמת העולם השנייה.
בתום התערוכה נהרסה הכיפה וחלקיה נמכרו לשימוש חוזר.
באתר בו עמד מבנה הכיפה הוקמו גני היובל, ושם עומד כיום הלונדון איי.
אוטו, מלך בוואריה

ביוגרפיה

אוטו נולד ב-27 באפריל 1848 במינכן שהייתה חלק מממלכת בוואריה, למקסימיליאן, שהיה מאוחר יותר מלך בוואריה, ולמריה מפרוסיה, בתם של וילהלם, נסיך פרוסיה ומריה אנה, נסיכת הסן-הומבורג, ודודו אותון, מלך יוון היה סנדקו.
בשנת 1863 התגייס אוטו לצבא הבווארי המלכותי, והצטרף לרגימנט המשמר. ב-10 במרץ 1864 מת אביו מקסימיליאן השני, מלך בוואריה, ואחיו לודוויג השני, מלך בוואריה עלה לשלטון. אוטו השתתף במלחמת אוסטריה-פרוסיה ובמלחמת פרוסיה-צרפת, וחוויותיו בשדות הקרב גרמו לו לדיכאון ונדודי שינה. בשנת 1872 אובחן אוטו כחולה נפש, והוא הוחזק בבידוד באגף הדרומי של ארמון נימפנבורג.
ב-13 ביוני 1886 התאבד אחיו לודוויג השני, מלך בוואריה, ואוטו עלה לשלטון במקומו. אולם, עקב אי שפיותו לא נמסר השלטון לאוטו, אלא דודו לואיטפולד מונה לעוצר הממלכה בשמו. ב-12 בדצמבר 1912 מת לואיטפולד, ובנו לודוויג מונה לעוצר במקומו.
במהלך שנת 1913 העביר הפרלמנט הבווארי חוק שקבע שאם המלך המכהן לא יוכל לשלוט עד סוף חייו, יהיה ניתן להדיחו ולמנות במקומו שליט אחר. בעקבות כך מונה ב-5 בנובמבר 1913 לודוויג למלך בוואריה.
ב-11 באוקטובר 1916 מת אוטו במפתיע, כתוצאה מחסימת מעיים, ונקבר בקריפטה המלכותית במינכן.
מכר

מֶכֶר הוא מונח משפטי מתחום דיני החוזים שמשמעותו העברה רצונית של נכס ממוכר לקונה תמורת תשלום . 
במשפט הישראלי קיימות הוראות חוק המייחדות העברת נכס מסוג "דירה".

מכר דירות

חוק המכר (דירות) (הבטחת השקעות של רוכשי דירות), התשל"ה – 1974 הוא חוק צרכני הקובע הסדרים שמטרתם, בין השאר, להגן על הכספים שמשלם קונה של דירה חדשה למוכר הדירה, כדי להבטיח כי במקרה של כישלון העסקה לא ירד כספו של הקונה לטמיון. בבסיס החוק ניצבת ההנחה שיש פערי כוחות משמעותיים בין קונה דירה כאמור לבין מוכר הדירה, המצדיקים להעניק הגנה לקונה.
גנט (כדורגל)

היסטוריה

המועדון, שהוקם בשנת 1864 כלל גם מחלקות הוקי שדה ואתלטיקה, ובכך היה למועדון הספורט הראשון בתולדות בלגיה. קבוצת הכדורגל, שיחקה רק משחקי ידידות לא רשמיים בשנותיה הרשמיות עד שבשנת 1900 נרשמה רשמית בהתאחדות הכדורגל הבלגית, ובכך הייתה לאחד המועדונים המייסדים שלה. הקבוצה העפילה לראשונה לליגה הבכירה בבלגיה 1908/09, אז בשמה הישן "ראסינג קלאב גנטויס", שמה הצרפתי של הקבוצה שניתן לה עם הקמתה. השם הנוכחי, ההולנדי, ניתן לקבוצה רק בשנת 1971. בעונתה הראשונה בליגה הבכירה הקבוצה סיימה במקום האחרון בליגה, דבר שגרם לה לרדת לליגת המשנה, ממנה עלתה חזרה רק בעונת 1911/12.
לאורך השנים, עלתה וירדה הקבוצה מליגת המשנה לליגה הבכירה וחוזר חלילה. הקבוצה העפילה בפעם האחרונה מהליגה השנייה לליגה הבכירה בעונת 1989/90, כאשר מאז נשארה בליגה הבכירה עד היום.
ב-21 במאי 2015 זכתה גנט באליפות הראשונה בתולדותיה, 151 שנה לאחר היווסדה.
כינוייה של הקבוצה הוא "הבאפלוים" כאשר מקור השם הוא, כנראה, בעובדה שבתחילת המאה ה-20, ביקר בעיר באפלו ביל וקרקס המערב הפרוע שלו.

הופעות מרכזיות באירופה

בעונת 1991/92 שיחקה הקבוצה בגביע אופ"א, אז עברה בסיבוב הראשון את קבוצת לוזאן ספורט השווייצרית ואת קבוצת איינטרכט פרנקפורט הגרמנית בסיבוב השני. בסיבוב השלישי עברה את קבוצת הפאר הרוסית דינמו מוסקבה לפני שהפסידה בשלב רבע הגמר לאייאקס אמסטרדם ההולנדית.
בעונת 2005 שיחקה הקבוצה בגביע האינטרטוטו, אז גברה בסיבוב הראשון על קבוצת בוהמיאן האירית וכן גברה בסיבוב השני על קבוצת טסצומה זלין הצ'כית אך נכנעה בסיבוב השלישי לקבוצת ולנסיה הספרדית.
בעונת 2007 שיחקה הקבוצה בגביע האינטרטוטו וגברה בסיבוב השני על קבוצת קליפטונביל מצפון אירלנד. בסיבוב השלישי והאחרון שיחקה הקבוצה מול קבוצת אולבורג הדנית והפסידה לה את הכרטיס לגביע אופ"א באותה העונה.
לאורך השנים שיחקה הקבוצה נגד חלק מהקבוצות הגדולות ביבשת, כגון וסטהאם יונייטד, אייאקס אמסטרדם, גראסהופרס ציריך, סלטיק, ולנסיה, איינטרכט פרנקפורט, דינמו מוסקבה, לאנס, קלן, ז'ירונדינס דה בורדו, המבורג, ורדר ברמן ופריז סן ז'רמן כאשר לרובן הפסידה ורק מעטות ניצחה.
מתנות קטנות

רקע

את השיר כתב נועם חורב בעת ששהה בחופשה בתאילנד, במהלך יום שישי מתוך געגועים לאווירה ביום שישי בישראל לפני כניסת השבת. לדברי רמי קלינשטיין הוא התכוון להוציא את השיר "בוקר טוב ילד", אך מכיוון שהזמר מוקי הוציא בזמן הזה את הלהיט "ילד של אבא", הוא בחר שלא להוציא את השיר, ובמקומו הקליט את השיר "מתנות קטנות" ו"ילד טוב אבא" יצא כסינגל מאוחר יותר. "מתנות קטנות" היה הסינגל השלישי שיצא מאלבומו של קלינשטיין הנושא את שמו.
השיר מתאר אווירת יום שישי אחר הצהריים לקראת כניסת השבת. בשיר משולב קטע קצר מתוך קידוש ליל שבת. על כך סיפר קליינשטיין:
"השיר מתאר ישראליות, את התופעה המיוחדת בארץ ביום שישי, שהכל עובר הילוך. כבר לקראת ארבע-חמש אחר הצהרים אין תנועה, אין את הרעש הזה, אתה יכול לשמוע את השקט. אנשים כבר בבית, עם העיתונים על המרפסת או בסלון. יש את המנוחה הישראלית הזו של כניסת השבת. כשהייתי ילד ביום שישי היה גם קידוש, היה ביחד משפחתי, זה העניין. השיר הזה מדבר על ישראליות. לא תמצא את זה בניו יורק, ברלין או פריז, שם שישי הוא כמו חמישי. זה מיוחד לישראלים".
השיר הגיע במצעד השנתי של גלגלצ לשנת תשע"ד (2014) למקום השלישי.
קו-אבולוציה

קו-אבולוציה או אבולוציה הדדית, היא השינוי בהרכב הגנטי של שני מינים המקיימים יחסי גומלין, כתוצאה מהברירה הטבעית שהם מפעילים זה על זה. בתהליך זה מתפתחות בכל אחד משני המינים תכונות שמתאימות אותם זה לזה. 
קו-אבולוציה מתרחשת במידות שונות בין יצורים רבים מאוד, אך מתבטאת באופן בולט במיוחד ביחסי תועלת הדדית (מוטואליזם) ויחסי איבה (אנטגוניזם כגון טורף-נטרף, טפיל-פונדקאי ותחרות).

קו-אבולוציה מוטואליסטית

ניתן לראות את תוצרי הקו-אבולוציה של תועלת הדדית, לדוגמה, בין מינים מסוימים של נמלים מהסוג .Pseudomyrmex spp ומיני עצי שיטה (.Acacia spp). בעצי השיטה התפתחו קוצים מיוחדים וחלולים וכן איברים עשירים בחלבונים המספקים לנמלים מקום מחיה מוגן ומזון, ואילו הנמלים פיתחו התנהגות של הגנה על עץ-הבית והם תוקפים כל אוכל-צמחים או צמח מתחרה המאיים על ביתם.
דוגמה נוספת לקו-אבולוציה מוטואליסטית היא התפתחות הצורה, הצבעים, הריח והצוף של פרחים אל מול תכונות הראייה, חוש הריח וצורת אברי המציצה של חרקים שמאביקים אותם. תכונות הפרחים התפתחו ליכולת משיכה ותגמול במזון של החרקים, אשר מצידם מספקים שירות הכרחי לרביית הצמחים בעלי הפרחים.

מטפילות למוטואליזם

סימביוזה היא צורת חיים של שני מינים שונים המקיימים קשר הדוק מאוד, לעיתים כאשר אחד מהמינים חי בתוך גופו של השני (אנדוסימביוזה). תופעה זאת היא תוצר של קו-אבולוציה ארוכה המביאה להתמחות גבוהה מאוד של המינים זה בזה. גם היחסים בין מינים סימביונטים מתחלקים באופן גס לשלושה טיפוסים הכוללים מוטואליזם, קומנסליזם וטפילות.
בטפילות, אחד מהמינים מרוויח מהשיתוף (הטפיל) והשני סובל ממנו (הפונדקאי). בסימביוזה מוטואליסטית שני המינים מרוויחים מהשיתוף. קיים גם מצב ביניים (קומנסליזם) שבו צד אחד מרוויח והשני אינו מרוויח ואינו מפסיד. חוקרי האבולוציה מצאו עדויות לתהליכים התפתחותיים רבים שבהם טפילים אלימים הפכו לפחות אלימים ולתהליכים שבהם טפילים הפכו לסימביונטים מוטואליסטים. לדוגמה, מקובלת ההיפותזה שהכלורופלסט האחראי על פוטוסינתזה בתאי הצמח הירוקים היה בעבר אנדוסימביונט פרוקריוטי, ואולי טפיל, והפך במהלך קו-אבולוציה לחלק אינטגרלי מהתא הצמחי, אשר מתרבה רק כחלק מהתרבות תאי הצמח אפילו שהוא מכיל DNA נפרד. תהליך דומה קרה בממלכת החי, בה אנדוסימביונט פרוקריוטי הפך למיטוכונדריה האחראית על ייצור האנרגיה בתא באמצעות מעגל קרבס.
בעבר נהוג היה לחשוב שתהליכים הפוכים (ממוטואליזם לטפילות) הנם נדירים. ההנחה הייתה שהתהליך המוביל מטפילות למוטואליזם נובע מכך שנזק לפונדקאי גורר במקרים רבים נזק לטפיל. אך גישה זאת מעניקה משקל-יתר לברירה קבוצתית לעומת ברירה טבעית על הפרט. מתברר שהדבר אינו בהכרח כך, וטפיל יכול להתפתח גם לאלימות גבוהה יותר על פי מאפייניו הביולוגיים ועל פי האקולוגיה וההתנהגות של הפונדקאי. מידת האלימות שתתפתח בטפיל קשורה כנראה בעיקר באופן העברת הטפיל בין פונדקאים, כאשר העברה אנכית (העברה מהורים לצאצאים) תברור טפילים מתונים יותר בהשוואה להעברה אופקית (העברה דרך הסביבה החיצונית או על ידי ווקטור).

חשיבות קו-אבולוציה באקולוגיה ובהתמיינות

תהליך הקו-אבולוציה בתוך אותו המין קובע את האינטראקציות בין פרטים ועשוי להשפיע באופן משמעותי על דינמיקה של אוכלוסיות.
תהליך הקו-אבולוציה בין מינים קובע את טיבם ואת עצמתם של יחסי הגומלין ביניהם, ואלו עשויים להיות משמעותיים ביותר בקביעת מבניהן של חברות אקולוגיות.
במקרים מסוימים, קו-אבולוציה עשויה להוביל לקו-ספציאציה (התמיינות הדדית), כאשר יחסי הגומלין בין המינים הדוקים במיוחד, והמין האחד עובר התמיינות (התפצלות לשני מינים נפרדים) שגוררת את המין השני להתמיינות מקבילה.
מייגן טריינור

ילדותה ותחילת הקריירה המוזיקלית

טריינור נולדה וגדלה בננטאקט, מסצ'וסטס, בתם של גרי וקיילי טריינור, ולה שני אחים. היא גדלה במשפחה מוזיקלית והחלה לכתוב שירים מגיל 11.
בגיל 13 החלה להפיק שירים במחשב הביתי. מאוחר יותר המשפחה עברה לגור בהיאניס, מסצ'וסטס, שם למדה טריינור בבית הספר התיכון האזורי בסמוך לצפון איסטהאם.
בדצמבר 2009 הוציאה טריינור את אלבום הבכורה שלה שנקרא על שמה: "Meghan Trainor", בפברואר 2011 היא הוציאה את אלבום האולפן השני שלה שנקרא: "I'll Sing with You" ובספטמבר של אותה שנה הוציאה את אלבום האולפן השלישי שלה שנקרא: "Only 17". טריינור כתבה והפיקה בעצמה את שלושת האלבומים, באותה התקופה טריינור לא הייתה חתומה בחברת תקליטים והאלבומים יצאו באופן עצמאי והיא לא הוציאה מהם סינגלים.
מייגן טרינור כתבה לסברינה קרפנטר את השיר "can't blame a girl for trying" כשהייתה בת 15 (השיר יצא ב-2014 ונכנס לאלבום של סברינה "eyes wide open")
ולאחר מכן כתבה לסברינה קרפנטר את השיר "darling i'm a mess" (השיר יצא ב-2015 ונכנס גם הוא לאלבום של סברינה "eyes wide open")

אלבום רביעי

בשנת 2014 חתמה טריינור על חוזה הקלטות באפיק רקורדס והחלה להקליט את אלבומה הרביעי ביחד עם המפיק קווין קדיש אשר היה מועמד לכמה פרסי גראמי.
במאי 2014 יצא לאור הסינגל הראשון של טריינור, "All About That Bass", אשר זכה להצלחה עצומה ברחבי העולם וכבש את פסגות המצעדים בארצות הברית, בריטניה, אוסטרליה, קנדה, אוסטריה, גרמניה, ניו זילנד וישראל. טריינור סיפרה בראיון שהיא לא האמינה שהסינגל יצליח בצורה כזאת ושזה מרגיש "לא אמיתי" בשבילה, היא הוסיפה ואמרה: "אני וקווין (המפיק של השיר) לא חשבנו שנרוויח דולר מכל העניין הזה, באמת לא דמיינו שהשיר יצליח בצורה כזאת".
ב-9 בספטמבר 2014 יצא לאור המיני-אלבום הראשון של טריינור, "Title", אשר כולל בתוכו ארבעה שירים מתוך האלבום הרביעי של טריינור, הנושא את אותו השם ויצא לאור ב-12 בינואר 2015, האלבום זכה להצלחה גדולה, הגיע למקום ראשון במצעד האלבומים של בילבורד ומכר למעלה מ2 מיליון עותקים ברחבי העולם.
ב-21 באוקטובר יצא לאור הסינגל השני מתוך אלבומה של טריינור, "Lips Are Movin", הסינגל גם זכה להצלחה והגיע למקום רביעי במצעד הבילבורד האמריקאי, הסינגלים השלישי והרביעי מהאלבום "Dear Future Husband" ו-"Like I'm Gonna Lose You" (בו היא משתפת פעולה עם ג'ון לג'נד) שיצאו ב-2015 זכו להצלחה בינונית והגיעו למקומות 14 ו7 בהתאמה במצעד הבילבורד, באותה שנה טריינור התארחה בשיר של צ'ארלי פות' "Marvin Gaye" שהיה להיט באירופה, יצאה לסיבוב הופעות ראשון באמריקה הצפונית בלבד ("The Bass Tour"), סיבוב הופעות שני שכלל גם את אירופה ואמריקה הלטינית ("MarTin Tour") וזכתה בפרס הגראמי הראשון שלה על "האמן החדש הטוב ביותר".

אלבום חמישי

ב-4 במרץ 2016 הוציאה טריינור את אלבום האולפן החמישי שלה, Thank You, להורדה דיגיטלית ומתוכו יצאו הסינגלים "No" ו-"Me Too".
-ב-15 ביולי 2016 מייגן יצאה לסיבוב ההופעות "Untouchable Tour" כשזמרי החימום שלה הם Hailee Steinfeld ו- Common King ואפילו אביה רקד איתה בכמה הופעות עם השיר "Dance Like Yo Daddy".
-בשנת 2017 הוציאה טריינור את השיר "I'm A Lady". באותה שנה תרמה את קולה לסרט "דרדסים: הכפר האבוד". 
-בשנת 2018 הוציאה טריינור 8 שירים שהקליפים שלהם הם מתוך החתונה שלה. בספטמבר 2019, יצא השיר "Wave", שזכה להצלחה נאה בניו זילנד. באותה שנה דיבבה בסרט "פליימוביל: הסרט", לצדם של אדם למברט ודניאל רדקליף.
מרגרט מאהלר

קורות חיים

מרגרט שנברגר נולדה בשופרון, עיר קטנה במערב הונגריה, למשפחה יהודית. אביה, גוסטב היה רופא ואמה, יוג'ניה, עקרת בית. הזוג נישא כשיוג'ניה הייתה בת 19 ומרגט נולדה כ-8 חודשים לאחר נישואי הוריה. האם, דוברת גרמנית שעברה לגור בשופרון, בעקבות בעלה הרגישה צעירה מדי כדאי להנשא ולהיות אמא. גוסטב שנברגר היה פקיד בריאות הציבור הראשי במחוז ונשיא הקהילה היהודית. שנברגר ואחותה הקטנה עברו ילדות קשה כתוצאה מבעיות הנישואין של הוריהן. יחסיה עם אמה היו מרוחקים, היא הרגישה כל השנים מקורבת יותר לאביה. הוא זה שעודד אותה להצטיין במדע ובמתמטיקה. מאהלר עזבה את שופרון בגיל 16 לגמנסיה בבודפשט, ללימודי מדעים עיסוק שנחשב יוצא דופן עבור אישה צעירה באותה העת. בבודפשט היא התגוררה עם אחותה של אמה שגם איתה לא היו לה יחסים טובים. מאהלר בילתה זמן רב עם חברתה לכיתה שהייתה חברתה הטובה אליס שקל קובאץ'. בביתה של קובאץ' פגשה את שנדור פרנצי שעודד אותה לקרוא את פרוייד.
בספטמבר 1916, התחילה מאהלר ללמוד היסטוריה של האמנות באוניברסיטה בבודפשט, אך בינואר 1917 עברה ללימודי רפואה. לאחר שלושה סמסטרים מאהלר וכמה חברים ללימודים הועברו לאוניברסיטת מינכן כדי להתחיל את ההכשרה הקלינית שם. אולם, זמן קצר לאחר מכן, ב-1920 היא החלה לסבול מאנטישמיות ואפליה בגלל יהדותה. באותה תקופה, יהודים מעטים הורשו בהונגריה להמשיך ללמודים גבוהים. היא קיבלה את הדוקטורט שלה מאוניברסיטת יינה בשנת 1922 ולאחר מכן עברה לווינה, משום לא יכלה להשאר בגרמניה משום שלא הייתה סטודנטית או תושבה. באוסטריה קבלה את הרישיון הרפואי שלה והקימה מרפאה פרטית לרפואת ילדים.

עבודתה

בשנת 1926 היא החלה את ההכשרה בפסיכואנליזה אצל הלן דויטש. דויטש התנגדה לרעיון, וטענה שמאהלר לא יכולה לעבור אנליזה אך בעידודה של פרנצי היא הסכימה לעבוד עם מאהלר. לאחר 14 חודשים של ביטולים חוזרים ונשנים, טענה דויטש שמאהלר אינה ניתנת לשינוי. דויטש עמדה על כך שהדרך היחידה בה ההכשרה יכולה להמשך אם היא תהייה בתשלום. שבע שנים לאחר מכן, ב־1933, הוסמכה מאהלר כאנליטיקאית. במקביל להסמכתה היא עבדה והייתה מטופלת של המחנך והפסיכואנליטקאי אוגוסט אייכורן  ועשתה מחקר בהנחייתו על עבריינות נוער. הם נשארו בקשר גם לאחר שעזבה את וינה.
ב-1936, נישאה מרגרט לפול מאהלר, דוקטור לכימיה ובעלים מפעל משפחתי כושל. בעקבות אנשלוס, במרץ 1938, הזוג הצליח להגר לבריטניה, ואחרי שהות קצרה בלונדון הם המשיכו לארצות הברית והשתקעו בניו יורק. מאהלר לא התקבלה בחום על יד עמיתיה, כפי שציפתה, כשהגיעה לניו-יורק ב-1938, החברה הפסיכואנליטית של ניו יורק נידתה אותה. לא זאת בלבד, שמאהלר לא התקבלה מקצועית במולדתה החדשה, היא ניסתה להביא את הוריה לארצות הברית אבל הם סירבו. אביה של מאהלר נפטר לפני הפלישה הנאצית, אך אמה הועברה לאושוויץ ומתה שם. לאחר שקיבלה מאהלר את רישיון רפואה, היא פתחה קליניקה פרטית. היא התיידדה עם ד"ר ספוק ששלח אליה מטופלים צעירים. ב-1940 היא הצטרפה לצוות המכון האמריקאי ללמידה ופיתוח אנושי ולימדה פסכיאטריה של הילד. בשנות ה -40 היא עבדה ללא שכר כיועצת במכון הפסיכיאטרי של מדינת ניו יורק ובבית החולים הר סיני, ולימדה פסיכיאטריה באוניברסיטת קולומביה לפני שהצטרפה לפקולטה לרפואה של מכללת אלברט איינשטיין ב-1950. היא נסעה בקביעות  מניו יורק לפילדלפיה בסופי שבוע, שם ניהלה את תוכנית ההכשרה לטיפול בילד של המכון הפסיכואנליטי של פילדלפיה.
הנס פון שפונק

קריירה מוקדמת

פון שפונק נולד בדיסלדורף ב-12 בפברואר 1888, ובשנת 1898 הצטרף כצוער צעיר לפנימיה צבאית בקרלסרוהה. בשנת 1905  התגייס לצבא הקיסרות הגרמנית, והצטרף לרגימנט המשמר ה-5.
במלחמת העולם הראשונה שירת פון שפונק כקצין בחזית ונפצע שלוש פעמים. בשנת 1916 הועלה לדרגת אוברסטלויטננט ועוטר בצלב הברזל דרגה ראשונה ושנייה.
לאחר המלחמה המשיך פון שפונק לשרת ברייכסווהר תחילה במטה הכללי ואחר כך כמפקד רגימנט והועלה לדרגת אוברסט. ב-1937 עבר ללופטוואפה ושקד על הקמת יחידות מוטסות. בשנת 1938 הועלה לדרגת גנרל מיור ומונה למפקד הדיוויזיה ה-22 שהייתה דיוויזיה מוטסת ואיתה נלחם ב-1940 בכיבוש הולנד. באותה שנה היה עד אופי במשפטו של ורנר פון פריטש הוא החל לדבר על "הכוחות מעל המדינה" אך הושתק במהרה על ידי ועדת החקירה בראשות הרמן גרינג. ייתכן שאז כבר סומן כאנטי נאצי.

הקרב על הולנד

הקרב על הולנד החל ב-10 במאי 1940 כשהדיוויזיה המוטסת ה-7 בפיקודו של גנרל קורט שטודנט תקפה באזור רוטרדם ואילו פון שפונק תקף עם הדיוויזיה המוטסת ה-22 באזור האג ומטרתו הייתה לשבות את וילהלמינה, מלכת הולנד ולכפות עליה כניעה. אולם הצבא ההולנדי באזור זה, שקיבל התראה, יצא למתקפת-נגד עזה, שבה 1000 גרמנים, שהושטו לבריטניה כשבויי מלחמה, וכיתר את הדיוויזיה ה-22. פון שפונק נפצע קשה בקרב אך הצליח לפרוץ את הכיתור ולהתחבר עם כוחות השריון הגרמניים.
פון שפונק התקבל בגרמניה כגיבור וכונה באמצעי התקשורת "הגיבור של הולנד". ב-14 במאי 1940 העניק לו היטלר אישית את צלב האבירים של צלב הברזל וב-18 במאי 1940 הוא הועלה לדרגת גנרל לויטננט.

משפט ומאסר

ב-23 בינואר 1942 הובא פון שפונק למשפט בפני בין דין צבאי בראשותו של הרמן גרינג. הוא הואשם באי ציות לפקודת "אי הנסיגה" של היטלר בכך שנסוג על דעת עצמו. לא הועילו הסבריו של שפונק כי נסוג כדי להציל את חייליו. כששאל אותו גרינג אם היה חוזר על כך השיב לו בחיוב ובזה חרץ את גולו. הוא נידון למוות.
היטלר המתיק את גזר הדין למאסר של שש שנים. הוא הועבר למאסר במבצר בעיירה גרמרשהיים, דרגתו וכל עיטוריו נלקחו ממנו ונאסר עליו ללבוש מדי צבא. תנאי מאסרו היו נוחים והוא הורשה מדי פעם להיפגש עם אשתו ובנו.

הוצאה להורג

פון שפונק שמע לראשונה ברדיו על ניסיון ההתנקשות בהיטלר ב-20 ביולי 1944. היטלר הטיל על היינריך הימלר לאסור ולהעניש את כל הקשורים לכך כולל חשודים בהתנגדות אנטי נאצית. כבר ב-21 ביולי הגיעו שני סוכני גסטפו לקחת אותו אבל מפקד הכלא סירב להסגירו אלא אם תישלח הוראה מהימלר. פון שפונק כתב ביומנו כי "צרות גדולות עומדות להגיע". ב-23 ביולי 1944 בשעה 03.00 הגיע מברק חתום על ידי הימלר ובו נכתב כי: " על גנרל לויטננט הנס גרף פון שפונק להיות מוצא להורג בשעה 07.00. יש להודיע לי מייד עם ביצוע הפקודה".
כשנודע לפון שפונק על הפקודה הוא כתב מכתב לאשתו ובו כתב כי מעולם לא פעל נגד הפיהרר והמדינה. לאחר זאת הובל למול כיתת יורים וביקש לא לכסות את עיניו בעת ההוצאה להורג. מילותיו האחרונות לכיתת החיילים היו : "במשך ארבעים שנה שירתתי את מולדתי האהובה בכל לבי כחייל וכקצין. כיום כשחיי נגמרים אני מקווה לגרמניה טובה יותר".

לאחר המלחמה

פון שפונק טוהר לאחר המלחמה מכל אשמה. הוא נקבר בבית קברות צבאי ובעיר גרמרשהיים נקרא רחוב על שמו וכן מחנה צבאי סמוך. ב-23 ביולי 1999 במלאת 55 שנים להוצאתו להורג נערכה לזכרו עצרת זיכרון ממלכתית. בנו, הנס כריסטוף פון שפונק, שהיה בן שש כשאביו הוצא להורג, נשא הספד לזכרו.